《鸡林书事》
宋代·吴激

箕子朝鲜僻，蓬丘弱水宽。儒风通百粤，旧史记三韩。

邑聚从衡通，民居质朴安。犹存古笾豆，兼用汉衣冠。

兔颖家工缚，鲑腥俗嗜餐。骑兵腰玉具，府卫挟金丸。

长袖鸢窥肉，都场狖挂竿。琴中蔡氏弄，指下祝家弹。

主礼分庭抗，宾筵百拜难。渍橙粇酿旨，滋桂鹿脩乾。

泼墨松如栉，隤墙石似丹。地偏先日出，天迫众山攒。

鹏翼云帆远，羊肠石磴盘。由来异文轨，休讶变暄寒。

事可资谈柄，谁能记笔端。聊将诗貌取，归作画图看。

作者简介：吴激（1090～1142）宋、金时期的作家、书画家。字彦高，自号东山散人，建州（今福建建瓯）人。北宋宰相吴栻之子，书画家米芾之婿，善诗文书画，所作词风格清婉，多家园故国之思，与蔡松年齐名，时称“吴蔡体”，并被元好问推为“国朝第一作手”。